Efesus 4:25-28.
Long tok bilong Efesus 4:17-24 yumi bin lukim na skelim as bilong God i pasim ol lain bilong Em long wanpela nupela komyuniti – as bilong God i kamapim sios.
Fes toktok yumi bin kisim i olsem…. God i kamapim sios femili komyuniti bilong Em bai olgeta samting long heven na long graun i save olsem God Em i gutpela God tru na ol i litimapim nem bilong Em.
Tasol, aposel Pol i toktok long narapela as. Efesus 4:24 i putim dispela narapela as long ples klia….
God i mekim yupela kamap nupela lain manmeri (nupela komyuniti/sios), bai yupela i stap olsem Em yet na laip bilong yupela bai i stap stretpela na holi olgeta.
God i pasim yumi wantaim – yumi God i bin makim na pasim long Krais na Holi Spirit i givim trupela bilip long yumi – God i pasim yumi wantaim bai yumi wok wantaim – wanpela i helpim narapela long kisim gutpela bilong God, bai yumi olgeta i kamap olsem God na yumi i stap stretpela na holi long laip bilong yumi.
Pastaim, long Efesus sapta 1, Pol i tokaut long wok God i bin mekim long dai bilong Jisas bilong klinim ol sios femili bilong Em na mekim ol i stap stretpela na holi long ai bilong God. Long dispela wok God i kisim bek ol na mekim ol i stap sios femili bilong Em.
Long lain 24 Pol em i no tokaut long dispela samting. Nogat. Em i tokaut long narapela samting. Long lain 24 Pol em i tokaut long pasin yumi God i kisim bek pinis i ken i mekim nau long laip bilong yumi na long wokabaut bilong yumi na long sindaun bilong yumi.
Taim God i kamapim laip long yumi – taim Holi Spirit i opim ai na ia na bel bilong yumi na yumi bilipim na trastim God long kisim bek yumi long feitful wok bilong Jisas long diwai kros na yumi bilipim na trastim na bihainim Jisas – orait long dispela taim bel bilong yumi i senis (Holi Spirit i senisim) na God i givim nupela tingting long yumi bai yumi laik bihainim gutpela bilong God yet long laip bilong yumi.
Long dispela as God i pasim yumi wantaim long sios femili bai yumi wok wantaim – wanpela i helpim narapela i kisim pasin bilong God – i kisim gutpela bilong God – bai yumi olgeta i ken i mekim stretpela pasin na pasin i holi long laip bilong yumi na long wokabaut bilong yumi na long sindaun bilong yumi.
Orait, holim gut dispela tisim bikos dispela tisim em i as bilong olgeta toktok Pol i mekim long lain 25-28 na i go olsem inap long pinis bilong buk Efesus.
Long lain 25-28 Pol i stat nau na em i tokaut long ol wanwan pasin i stretpela na holi pasin na ol manmeri bilong Krais long nupela komyuniti bilong God ol i ken i mekim.
Pol i tokaut long 3-pela samting. Na fes samting i olsem – lukim lain 25….
1. “Yupela wanwan mas lusim olgeta giaman toktok na giaman pasin na yupela mas mekim tok i tru tasol…..”
Long Jon 8:44 Jisas i putim giaman toktok na giaman pasin long ples klia – giaman toktok na giaman pasin em i pasin bilong Satan tasol – Satan em i papa bilong ol dispela kain pasin.
Tasol, sapos yumi bilipim na trastim God long kisim bek yumi long feitful wok bilong Jisas na yumi bilipim na trastim na bihainim Jisas, orait Papa bilong yumi Em i God. Na God Em i papa bilong olgeta tok i tru na i stret na i gutpela, na Em i papa bilong olgeta pasin i tru na i stret na i gutpela.
Papa bilong yumi Em i no giamanim yumi long wanpela samting. Em i no inap giamanim yumi long wanpela samting. Yumi ken i trastim olgeta tok bilong Em. Yumi ken i trastim Papa bilong yumi long olgeta samting.
Yumi ken i trastim Papa long kisim bek yumi long feitful wok bilong Jisas, olsem Em i tok. God Em i no inap skelim yumi bilong kisim bek yumi. Nogat. God i save lukim na skelim feitful wok bilong Jisas tasol, na long dispela samting Em i kisim bek yumi. Dispela Em i promis bilong Papa na yumi ken i bilipim na trastim. Long wanem, God Em i papa bilong olgeta tok i stret na tru na Em i papa bilong olgeta pasin i stret na tru.
Em olsem na i no gat as long yumi mekim tok giaman na giaman pasin bilong haitim ol rong bilong yumi. Long wanem, God Em i lukim na Em i save, na Em i mekim wok pinis long feitful wok bilong Jisas bilong stretim rong bilong yumi long ai bilong Em bilong kisim bek yumi.
Na i no gat as long yumi mekim tok giaman na giaman pasin bilong bosim na kontrolim ol manmeri. Nogat. (Yu save, long dispela pasin yumi wok long lukautim yumi yet.) Yumi ken i trastim God long bosim na kontrolim olgeta samting bilong lukautim yumi olsem Em i tok (Rom 8:28).
God i kisim bek yumi, bai yumi kisim gutpela bilong Em long laip bilong yumi. Papa bilong yumi Em i laik yumi kisim pasin bilong Em. Long dispela as Em i tok olsem, “Yu no ken i giaman.” Em olsem na yumi no ken i larim wanpela giaman toktok i kamaut long maus bilong yumi. Yumi i tanim bel na i bilipim na trastim wok bilong Jisas na yumi pas wantaim long nupela komyuniti bilong Krais, yumi no ken i mekim giaman toktok.
Na yumi no ken i mekim giaman pasin. Yumi lain bilong God yumi mas lusim giaman tok na giaman pasin na mekim tok i tru na pasin i tru. Yumi sios femili komyuniti bilong God na yumi amamas long pasin bilong Papa bilong yumi na yumi wok wantaim bilong kisim na bihainim pasin bilong Em.
Na namba 2 samting Pol i tokaut long em i olsem….lukim lain 26….
2. “Yupela ken i bel hat, tasol yupela lukaut, nogut yupela i mekim sin. Na yupela no ken i larim bel hat bilong yupela i stap yet na san i go daun.”
Planti manmeri i tingim olsem, olgeta belhat pasin em i sin. Tasol nogat. Pol i tok, “Yupela ken i belhat –tasol yupela lukaut – nogut yupela i mekim sin.” Pol em i no tambuim olgeta belhat pasin. Nogat. Em i givim woning long yumi – sampela belhat i orait, tasol sampela kain belhat em i sin – olsem na Pol i givim woning long yumi na em i tok, “Yupela lukaut taim yupela belhat – nogut belhat bilong yupela em i sin.”
God Em i belhat long pasin nogut, na samting God i belhat long em, orait yumi tu yumi ken i belhat long em. Yumi kisim wankain tingting olsem God na yumi ken i belhat olsem God Em i belhat. Tasol, nogut yumi mekim sin na yumi bihainim tingting nogut bilong yumi yet na yumi belhat.
Yumi mas skelim belhat bilong yumi.
Yu save, planti taim tumas yumi tingim yumi yet na taim ol samting i no wok olsem yumi yet i laik ol samting i mas wok, orait yumi belhat. Yumi belhat bikos samting i no kamap olsem yumi laik. Yumi belhat bikos yumi laik kisim sampela samting tasol yumi no kisim o sampela manmeri i stopim yumi long kisim. Yumi belhat bikos yumi laik wokim sampela samting tasol samting i stopim yumi long wokim dispela samting.
As bilong planti belhat bilong yumi i olsem, yumi laik bosim na kontrolim olgeta samting na bosim na kontrolim olgeta manmeri, long wanem, yumi wok long lukautim yumi yet tasol, na yumi laik kisim ol samting bilong lukautim yumi yet tasol. Na taim ol manmeri ol i no bihainim ol laik bilong yumi, orait yumi belhat long ol. Yumi belhat bikos yumi laik kisim ol sampela samting, tasol yumi no kisim. Na yumi tingim ol manmeri i stopim yumi long kisim ol samting yumi laik kisim, olsem na, yumi belhat long ol.
Na taim wanpela manmeri i mekim pasin nogut long yumi, orait yumi save belhat na yumi laik bekim bek. Long wanem? Yumi les long larim ol samting i stap long strongpela han bilong God. Yumi no trastim God long bosim na kontrolim olgeta samting. Yumi no trastim God long wokim na kamapim ol gutpela samting long yumi. Nogat. Yumi laik wokim na kamapim ol gutpela samting bilong yumi yet.
Taim yumi belhat olsem, orait Satan i amamas. Long wanem, yumi no trastim na bihainim God na Satan i laik yumi no ken i trastim na bihainim God. Em nau, yu givim sanis long Seten na em i pulim yu na yu lusim gutpela Papa bilong yu.
Papa bilong yumi i wokim bikpela samting stret long feitful wok bilong Jisas bilong kisim bek yumi. Em i lavim yumi na adoptim yumi na Em i lukautim yumi olsem yumi pikinini bilong Em stret. Na Satan i les nogut tru long God i kisim bek yumi na yumi i stap pikinini bilong Em na yumi i lavim Em na bihainim Em na yumi kamap olsem Em.
Em olsem na long dispela as, taim yumi lukim belhat i kamap long yumi, orait yumi mas tingting hariap na kisim stretpela tingting na yumi trastim God long lukautim yumi na yumi trastim God long bekim bek long manmeri i rongim yumi. Nogut yumi larim ol dispela i go i go na yumi wok long lukautim yumi yet na yumi yet i wok bilong bekim bek na long dispela rot yumi lusim gutpela Papa bilong yumi na yumi sanap long lek bilong yumi yet. Yu save, dispela em i sin. Em i pasin bilong ol manmeri bilong dispela graun, tasol yumi no bilong dispela graun moa. Nogat. Yumi femili bilong gutpela God.
Na namba 3 samting Pol i tokaut long em i olsem – lukim lain 28…
3. “Ol stilman i no ken i stil moa. Nogat. Nau ol i mas wok.”
…BIKPELA i stap klostu. 6Yupela no ken i wari long wanpela samting, nogat. Long olgeta samting yupela ken i prea na toktok long God. Tok tenkyu long Em na tokim Em long askim bilong yupela. Filipai 4:5-6.
6Em olsem na yupela daunim yupela yet na i stap aninit long strongpela han bilong God, bai God i litimapim yupela long taim Em yet i makim. 7Putim olgeta hevi bilong yupela long han bilong God, long wanem, God Em i save kea long yupela. 1 Pita 5:6-7.
BIKPELA i stap klostu tru long yumi sios femili bilong Em na Em i save kea long yumi. Olsem na Em i tokim yumi long yumi no ken i wari na tingting planti. Nogat. Yumi ken i putim olgeta hevi bilong yumi long han bilong Em na Em bai lukautim yumi. (Lukim na skelim Matyu 6:25-34 tu.)
Em olsem na yumi no gat as long yumi stilim ol samting bilong narapela manmeri. Tingim. Taim yumi stil, orait yumi no trastim God long lukautim yumi. Nogat. Taim yumi stil yumi sanap long strong bilong yumi yet bilong kisim ol samting bilong lukautim yumi yet. Taim yumi stil yumi stap long strong bilong yumi yet na yumi no i stap aninit long strongpela han bilong God – taim yumi stil yumi bihainim laik na save na strong bilong yumi yet na yumi no bihainim laik na save na strong bilong God. Lukim 1 Pita 5:6.
Yumi i pas long Jisas yumi no ken i stil moa. Nau yumi mas mekim wok bilong kamapim ol samting. Yumi no ken i stilim ol samting yumi nidim o yumi laik kisim. Nogat. Yumi mas wok na kamapim ol samting yumi nidim na yumi laik kisim. Long wanem, wok em i rot God i kamapim bilong lukautim yumi long ol samting yumi nidim long sindaun bilong yumi long hia long dispela graun.
Na tu, yumi wok hat na yumi kamapim ol liklik ekstra samting, na yumi serim ol dispela samting wantaim ol sampela manmeri i sot. Bipo, yumi tingting long stilim na kisim ol sampela samting bilong amamasim yumi yet. Tasol nau, yumi tingting long givim ol sampela samting bilong helpim ol brata na sista i sot.
Papa bilong yumi i save kea long yumi na Em i gat strong bilong lukautim yumi. Olsem na, yumi no ken i stil moa. Nogat. Yumi trastim God na bihainim rot bilong Em na yumi wok na bai yumi inap long sindaun bilong yumi na yumi inap long serim bilong helpim sampela brata na sista i sot.
Wanpela i helpim narapela.
God i kamapim nupela komyuniti bilong Em, bai yumi (yumi i bilong Krais) i stap olsem Em yet. God i pasim yumi wantaim long sios femili komyuniti bai yumi wok wantaim – wanpela i helpim narapela i kisim pasin bilong God, bai yumi olgeta i ken i mekim stretpela pasin na pasin i holi long laip bilong yumi na long wokabaut bilong yumi na long sindaun bilong yumi.
God i pasim yumi wantaim, bai wanpela i helpim narapela i lusim ol giaman toktok na ol giaman pasin. God i pasim yumi wantaim, bai wanpela i helpim narapela i mekim ol toktok na pasin i stret na tru tasol.
God i pasim yumi wantaim, bai wanpela i helpim narapela i skelim belhat bilong yumi na Satan i no gat sanis long spoilim nupela komyuniti bilong Krais.
God i pasim yumi wantaim, bai wanpela i helpim narapela i lusim stil pasin. God i pasim yumi wantaim, bai wanpela i helpim narapela i kisim gutpela tingting long mekim wok bilong kamapim ol liklik kago bilong ol. God i pasim yumi wantaim, bai wanpela i helpim narapela i kamapim ol sampela ekstra kaikai na ekstra kago bilong serim wantaim ol narapela manmeri.
Yumi olgeta yumi ken i wok wantaim, wanpela i helpim narapela, bai yumi olgeta i kisim gutpela bilong God na yumi mekim pasin i stretpela na holi long laip bilong yumi, na long wokabaut bilong yumi, na long sindaun bilong yumi.
God i save lukautim ol lain femili bilong Em. Olsem na i no gat as long yumi giaman na yumi belhat na yumi stil. Yumi trastim God tasol na yumi bihainim pasin i stretpela na holi.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn